Zuma terug ná behandeling in Kuba | Maroela Media
Ondersteuners wag vir oudpres. Jacob Zuma by die lughawe. (Foto: Carl Niehaus/Twitter)
Honderde ondersteuners het Saterdag beleërde oudpres. Jacob Zuma terug in die land verwelkom nadat hy mediese behandeling in Kuba ontvang het. Supra Mahumapelo, voormalige premier van Noordwes, was onder die ondersteuners.
Zuma het 'n donkerbril opgehad toe hy die skare vanmiddag vlugtig toegespreek het. Die oudpresident het verduidelik dat hy 'n oogoperasie in die buiteland ondergaan het, berig EWN.
Ondersteuners het in antwoord op 'n beroep van een van Zuma se getrouste kornuite, Carl Niehaus, sedert vanoggend by die OR Tambo-lughawe in Kemptonpark saamgetrek in afwagting op Zuma se terugkeer.
Dit is 'n aanduiding dat een van twee strategieë deur die Zuma-Magashule-staatskapingsgroep in die ANC in die mou gevoer word om simpatie vir Zuma te werf teen die ANC-faksie wat pres. Cyril Ramaphosa meer ter wille is, meen Jan-Jan Joubert.
Niehaus is naamlik deesdae op die betaalstaat van die kantoor van Ace Magashule, sekretaris-generaal van die ANC en oudpremier van die Vrystaat. Magashule is 'n diensbare en getroue akoliet van Zuma, en word gesien as versamelpunt van die interne teenstand teen Ramaphosa.
Zuma se terugkeer na Suid-Afrika kom in 'n tyd van kwaai druk op die oudpresident. Hy en sy binnekring word algaande as staatskapers voor die Zondo-kommissie ontmasker. Daar is algaande sterker seine van die nasionale direkteur van openbare vervolgings, adv. Shamila Batohi, se kant dat die vervolging van staatskapers voor hande is. Zuma moet op 6 Maart in die KwaZulu-Natalse hooggeregshof in Pietermaritzburg verskyn nadat sy regspan se poging om hom daaruit te hou met 'n gekompromitteerde siektebrief, misluk het.
Die oproep van 'n massa mense na OR Tambo staan in die teken van die Zuma-faksie se terugvegpoging, en die opbou na 'n moontlike mosie van wantroue in Ramaphosa in die middel van die jaar by die ANC se nasionale uitvoerende raad.
So happy that @PresJGZuma is back home! MSHOLOZI IS US, WE ARE MSHOLOZI! ✊???? pic.twitter.com/DxpwzqKnVw
In die nuus Jacob Zuma OR Tambo
Mis ek die draagbaar… ek verstaan hy is dan so siek!
Baie jammer om dit te hoor
Hoe onnosel kan mens raak en steeds aanhou asemhaal?
Na alles wat Zuma vir (aan) die land gedoen het, is dit niks minder as reg om die wens wat hy al vir jare uitspreek, te verwesentlik…. sy dag in 'n hof.